קביעה של פגישות בין מספר משתתפים בארגון יכולה להיות כאב ראש לא קטן; על אחת כמה וכמה כשמדובר במספר רב של משתתפים, בחטיבות שונות ובאזורי זמן שונים. חברת הסטארטאפ הישראלית Meekan (מיקאן? מי-כאן? אתם תחליטו) שמפתחת צ'ט בוט לקביעת פגישות, הודיעה היום כי נמכרה לחברת Tamedia השוויצרית, המפעילה את שירות קביעת הפגישות הפופולארי Doodle.
Meekan נוסדה ב-2013 על ידי ליאור ואייל יבור (אבא ובן) בשיתוף המעצב מתי מריאנסקי. הרעיון החל להתגבש כאשר ליאור האב, ששימש כסמנכ”ל תפעול וטייס ראשי באל על ואייל בנו דיברו על הקושי לתאם פגישות מרובות משתתפים. מנוע קביעת הפגישות והאופטימיזציה של הזמנים שפיתחה החברה מסוגל למצוא את הזמן המתאים ביותר לפגישות עבור המשתתפים, לא משנה באיזו פלטפורמה הם עושים שימוש: Gmail, Google Apps, Exchange/Office365 או iCloud. כדי לקבוע את הזמן המתאים ביותר, לצורך זה, המערכת לוקחת בחשבון משתנים כמו זמינות, אזורי זמן שונים, ושעות עבודה בכל מקום. המערכת של החברה לומדת את המשתמש במהלך הזמן. כלומר, ככל שתקבעו יותר פגישות באמצעותה, כך היא תדע להציע לכם את הזמנים המתאימים ביותר על פי ההעדפות שלכם. היישום הפופולארי ביותר של החברה הוא הצ'ט בוט שהיא פיתחה לשירות המסרים הארגוני Slack (סלאק) וכן HipChat ולאחרונה הפעילה החברה גם סוכן נסיעות וירטואלי במסנג'ר של פייסבוק (Air Meekan).
מהקמתה גייסה החברה כ-900 אלף דולר מקרן הון הסיכון Horizons Ventures מהונג-קונג של המשקיע הוותיק לי קא שינג. כחלק מעסקת הרכישה יצטרפו מייסדי Meekan, איל יבור, מתי מריאנסקי וליאור יבור להנהלת Doodle וימשיכו בפיתוח של Meekan ושילוב הטכנולוגיה בכל מוצרי הקבוצה. החברה תמשיך לפעול מישראל ותהפוך למרכז הפיתוח והנציגות של Tamedia בארץ.